**Naturen er hellig – klimakrisen etterlyser grønn tro**

*Av Hans-Jürgen Schorre*

**Naturen er hellig. Beklageligvis oppfører menneskeheten seg med sitt overforbruk og sine klimagassutslipp som et masseødeleggelsesvåpen uten sidestykke og truer liv og økosystemer på jorden. Dette er budskapet til den danske religionshistorikeren Jens-Andre Herbener i boken *Naturen er hellig. Klimakatastrofe og religion.* Den norske utgaven ble i disse dager lansert av Flux forlag. Herbener selv avsluttet sin akademiske karriere for å bruke all sin tid til å kjempe for en oppvåkning i forhold til klimatrusselen. Han håper at de store religionene kan bidra til et slikt paradigmeskifte.**

**Medskyldig: kristendom og islam**

Herbener beskriver hvordan religion i menneskenes historie har preget deres oppfatning av og omgang med naturen. Han hevder at det har skjedd tre «økologiske syndefall» i historien som har ført til vårt skakk-kjørte forhold til jorden og våre medskapninger: overgang fra et jeger- og samlerliv til jordbruk, overgang fra animistiske religioner som ser guder og ånder i naturen til de store monoteistiske religioner med kristendom og islam i spissen, og til slutt den industrielle revolusjonen. Men selv om han mener mye har gått galt når man tok jorden i bruk, kan han jo ikke mene at vi i dag skal kutte ut alt landbruk? Her er han uklar. Jeg mener at vi må lære av våre feil og legge om til bærekraftig landbruk som anerkjenner naturens egenverdi , vise ydmykhet, ærefrykt og ansvar.

Han fokuserer særlig på religionenes rolle. Gjennom å avsakralisere jorden og en ensidig fortolkning av bibelversene i 1. Mosebok 1, 26-28 om å betrakte seg selv som et Bilde av Gud, underlegge seg jorden og bli mange, har kristendommen lagt et grunnlag for menneskets ødeleggelse som har skudd fart med opplysningstiden, industriell revolusjon og ikke minst en uhemmet forbrukerkultur og markedsliberalisme.

Jeg er enig i mye av hans historiske analyse. Ledende organer i Den norske kirke har over lang tid gitt uttrykk for mye av den samme samfunns- og selvkritikken: Bispemøtets utredning fra 1992 *Forbrukersamfunn som etisk utfordring*, Kirkemøtets behandling an *Forbruk og rettferd* i 1996 og *Truet liv-troens svar* i 2007 er bare noen av dem. En liknende utvikling skjer i kirkesamfunn (og i andre religioner!) verden over.

Herbener anerkjenner at klimakrisen også har påvirket religionene, og beskriver en del av det «grønne arbeidet» som skjer både i kristne kirker, islam og andre religioner. Men her savner jeg mye.

**Kirkens grønne engasjement**

Han har rett at det mangler mye inntil «folk flest» har reflektert troens økologiske dimensjon. Fortsatt er en del politikere indignert over at kirken sier noe om klimarettferdighet og vern om skaperverket. Men en historiker bidrar jo ikke til en ønsket utvikling ved å være taus om mye av det gode som skjer og legge vekt på historiske feiltolkninger, selv om de fortsatt preger kristne miljøer.

Jeg har selv studert biologi og teologi og har jobbet med miljø, klima, rettferd og bærekraft i Den norske kirke i 20 år. Jeg kjenner godt kirkens arbeid på feltet. Det strekker seg fra grønne menigheter på lokalplan, implementering i kirkens grunnlagsdokumenter, økumeniske initiativer og samarbeidsprosjekter med de fleste miljøorganisasjoner, fagbevegelser og nettverk, som f.eks. konferansen *Broen til framtiden* 19. februar 2016 i Folkets Hus i Oslo, til globale kampanjer som for eksempel foran klimatoppmøte i Paris i fjor.

**Dialog og samarbeid med alle mennesker av god vilje**

Dialog og samarbeid har i årevis vært i sentrum og båret frukter. Med biskopene Ingeborg Midttømme og Erling Pettersen, samt imam Ibrahim Saidi i spissen, sendte vårt kirkelige klimanettverk en tverreligiøs delegasjon til Paris, som eneste land i verden. I forkant av klimatoppmøtet overleverte ledere fra alle verdensreligionene nesten 1,8 millioner underskrifter til generalsekretær for FNs klimasekretariat, Christiana Figueres. Synlig beveget tok hun i mot. Amerikanske medier slo dette stort opp. I Norge vandret i alt flere tusen klimapilegrimer over 60 000 km for klimarettferdighet før de leverte stafettpinnen, en flaske med vann fra underveis, videre til Sverige, Danmark og Tyskland. Liknende ting skjedde i mange land og trossamfunn.

**Bokens epilog: Ønske om endring av menneskers hjerte**

Herbener er glassklar at det trengs handling nå. Han kritiserer de store religionene og sier at de har sviktet. Men, hvor står han selv i dette bildet? Boken gir inntrykk av at han er en nøytral og kritisk betrakter når det gjelder religion. Men kan man være det når man etterlyser og håper på et helhjertet religiøst engasjement hos andre?

Herbener mener at religionene kan være ekstrem viktig for å bidra til en verdirevolusjon og et paradigmeskifte i vårt syn på og omgang med naturen. Han siterer i epilogen historieprofessoren Arnold Tøynbee: «Den nåværende trusselen mot menneskehetens overlevelse kan bare fjernes gjennom en revolusjonerende endring av det enkeltes menneskets hjerte. Denne endringen av hjertet er nødt til å være inspirert av religion for å skape den viljestyrken som er nødvendig for å omsette besværlige nye idealer i handling». Han selv skriver: «Kanskje er grønn religion og spiritualitet – ut fra en realpolitisk økobetraktning – en av hovednøklene til løsningen i det lange løp. En religion og spiritualitet som setter alt livs fundamentale avhengighet av og forbundenhet med jordens økosystemer i sentrum.» Det er nettopp det vi ønsker å bidra med i kirken ved å knytte vårt engasjement til kjernen av vår kristne tro.

**Teologisk grunnlag for kirkens engasjement: Vi tror på jordens forvandling!**

Jeg deler mye av Herbeners klimabekymring, analyse og religionskritikk med bakgrunn i min oppvekst i et lite frikirkelig miljø der sjelers frelse betydde alt og denne verden var lite verd.

Derfor er det veldig givende å kunne bidra til kirkens grønne engasjement på mange vis. Ikke minst i arbeidet med å formulere og promotere et [teologisk grunnlagsdokument for kirkens engasjement](http://www.gronnkirke.no/doc/Dokumenter/myBook.html) ([www.gronnkirke.no](http://www.gronnkirke.no)) Prester og lekfolk, troende og tvilende bør lese og reflektere over det. Vi trenger å snakke om vårt Gudsbilde, vårt menneske- og natursyn, om frelsens kosmiske betydning, fremtid og håp.

Hva håper jeg egentlig på? Det var en mektig opplevelse å oppleve slutten på NRKs salmemaraton november 2014. Like etter midnatt synges den siste salmen i den nye salmeboka, skrevet av Eyvind Skeie. Salmebokas siste ord formidler nettopp vår tro på jordens forvandlig og kirkens vilje og forpliktelse til ikke å flykte fra verden, men å kjempe for rettferd og skaperverk med alle mennesker av god vilje:

1. Jeg tror på jordens forvandling, en gang, en tid, et sted,

En fremtid hvor Guds himmel til jorden senkes ned,

En evighet av glede, da alt det vakre her

Blir løftet i Guds klarhet og stråler bedre der.

2. Jeg flykter ikke fra verden, den jord som engang falt,

Er båret av de hender som skal fornye alt.

Jeg vet at Jesus lever! Jeg tror at Herren Krist

Når alle håp er ute skal stige frem til sist.

3. Jeg tror på jordens forvandling, en tid, et sted, en gang

Skal alle ting bli nye og alt bli fylt av sang!

Ja, jorden skal fornyes, og gode ting skal skje!

Bak døden venter Jesus. Den som vil tro, skal se!

4. Jeg flykter ikke fra verden. Blant jordens minste små

Der finner jeg den fremtid som jeg vil vente på.

Ja, jorden skal forvandles, dens natt går alt mot gry!

Jeg tror at Jesus Kristus skal gjøre verden ny!